Nariadenie Rady (ES) č. 355/95
z 20. februára 1995,
ktorým sa mení a dopĺňa nariadenie (ES) č. 3283/94 o ochrane pred dumpingovými dovozmi z nečlenských krajín Európskeho spoločenstva
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 113,
so zreteľom na návrh Komisie,
keďže nariadením (ES) č. 3283/94 [1] Rada prijala spoločné pravidlá ochrany pred dumpingovými dovozmi z nečlenských krajín Európskeho spoločenstva;
keďže článok 23 nariadenia (ES) č. 3283/94 zrušil nariadenie (EHS) č. 2423/88 [2] o ochrane pred dumpingovými alebo dotovanými dovozmi z nečlenských krajín Európskeho hospodárskeho spoločenstva;
keďže v súlade s článkom 24 sa nariadenie (ES) č. 3283/94 uplatňovalo na konania a dočasné prieskumné vyšetrovanie začaté po l. septembri 1994 a na prieskumné vyšetrovanie pred ukončením platnosti, pre ktoré bolo po tomto dátume uverejnené upozornenie na blížiace sa ukončenie platnosti opatrení;
keďže je preto potrebné zmeniť a doplniť články 23 a 24 nariadenia (ES) č. 3283/94, aby sa jasne stanovilo, že nariadenie (EHS) č. 2423/88 sa naďalej uplatňuje na konania nerozhodnuté do 1. septembra 1994,
PRIJALA TOTO NARIADENIE:
Článok 1
Nariadenie (ES) č. 3283/94 sa mení a dopĺňa takto:
1. Článok 23 sa nahrádza týmto textom:
"Článok 23
Zrušenie existujúcich právnych predpisov a prechodné opatrenia
Nariadenie (EHS) č. 2423/88 sa týmto ruší. Naďalej sa však uplatňuje na konania, vo vzťahu ku ktorým vyšetrovanie prebiehajúce do 1. septembra 1994 nebolo ukončené do dňa nadobudnutia účinnosti tohto nariadenia, alebo vo vzťahu ku ktorým sa po uverejnení upozornenia na blížiace sa ukončenie platnosti začalo pred 1. septembrom 1994 prieskumné vyšetrovanie pred ukončením platnosti. Nariadenie (EHS) č. 2423/88 sa nebude uplatňovať na takéto konania po ukončení vyšetrovania.
Odkazy na nariadenie (EHS) č. 2423/88 sa v prípade potreby považujú za odkazy na toto nariadenie.";
2. druhá veta v článku 24 sa nahrádza týmto textom:
"Uplatňuje sa na konania, na ktoré sa nevzťahuje nariadenie (EHS) č. 2423/88."
Článok 2
Toto nariadenie nadobúda účinnosť v deň nasledujúci po dni jeho uverejnenia v Úradnom vestníku Európskych spoločenstiev.
Bude sa uplatňovať od 1. januára 1995.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 20. februára 1995